Kommissionens forordning (EF) nr. 1093/2001

af 1. juni 2001

om ændring af forordning (EF) nr. 245/2001 om gennemførelsesbestemmelser til Rådets forordning (EF) nr. 1673/2000 om den fælles markedsordning for hør og hamp bestemt til fiberproduktion

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1673/2000 af 27. juli 2000 om den fælles markedsordning for hør og hamp bestemt til fiberproduktion(1), særlig artikel 9 og 14, og

ud fra følgende betragtninger:

(1) For at præcisere visse bestemmelser i Kommissionens forordning (EF) nr. 245/2001(2) om gennemførelsesbestemmelser til forordning (EF) nr. 1673/2000 er det nødvendigt at foretage nogle ændringer i nævnte forordning.

(2) I artikel 5 i forordning (EF) nr. 1673/2000 er der fastsat visse bestemmelser, for at ulovlige hampeafgrøder ikke forstyrrer markedet for hamp bestemt til fiberproduktion. Ifølge nævnte artikel skal der således udstedes en licens ved indførsel af hamp, indføres en kontrolordning for indførsel af rå hamp og hampefrø og alene godkendte importører have tilladelse til at indføre hampefrø til andre formål end udsæd. Der bør derfor fastsættes en fælles model for licens til at fastslå, at indført hamp er i overensstemmelse med de fastsatte betingelser. Det er også nødvendigt at fastsætte, at de berørte medlemsstater indfører en ordning for kontrol med indført hamp samt en ordning for godkendelse af importører af hampefrø til andre formål end udsæd. Det er også nødvendigt at fastsætte bestemmelser for det tilfælde, hvor nævnte hampefrø indgår i samhandelen mellem medlemsstater.

(3) For at medlemsstaterne og de pågældende erhvervsdrivende kan tilpasse sig til de nye bestemmelser for indførsel af hamp, bør de anvendes fra den 1. november 2001. Det er derfor nødvendigt, at de kontrolforanstaltninger, der gælder inden denne dato, fortsat anvendes indtil den 31. oktober 2001.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Hør og Hamp -

UDSTEDT FØLGENDE FORORDNING:

Artikel 1

I forordning (EF) nr. 245/2001 foretages følgende ændringer:

1) I artikel 6, stk. 2, litra e), indsættes ordene "og forarbejdningskontrakter" efter ordet "strå".

2) Artikel 15, stk. 1, litra c), affattes således: "c) for hvert produktionsår en samlet oversigt over de oplagrede mængder af lange hørfibre, korte hørfibre og hampefibre, der er fremstillet af strå med fællesskabsoprindelse, ved udgangen af den pågældende periode."

3) Som artikel 17a indsættes: "Artikel 17a

Indført hamp

1. Den i artikel 5, stk. 2, første afsnit, i forordning (EF) nr. 1673/2000 omhandlede licens udstedes på blanketter efter modellen i bilaget. Licensen udstedes kun, hvis det er bevist til den indførende medlemsstats tilfredshed, at alle betingelser er overholdt.

De pågældende medlemsstater fastlægger de betingelser, der skal overholdes for licensansøgningen og for udstedelsen og anvendelsen af licensen, uden at dette berører stk. 2. Dog skal licensblankettens rubrik 1, 2, 4, 14, 15, 16, 17, 18, 20, 24 og 25 altid udfyldes.

Hver berørt medlemsstat indfører den i artikel 5, stk. 2, andet afsnit, i forordning (EF) nr. 1673/2000 omhandlede kontrolordning.

2. Med henblik på anvendelse af artikel 5, stk. 2, tredje led, i forordning (EF) nr. 1673/2000 indfører de pågældende medlemsstater deres egen ordning for godkendelse af importører af hampefrø til andre formål end udsæd. Godkendelsesordningen skal bl.a. omfatte definition af betingelserne for godkendelse, en kontrolordning samt sanktioner i tilfælde af uregelmæssigheder.

I tilfælde af indførsel af hampefrø som omhandlet i første afsnit kan den i stk. 1 omhandlede licens kun udstedes, hvis den godkendte importør forpligter sig til under overholdelse af de af medlemsstaten fastsatte frister og betingelser at forelægge myndighederne dokumenter, der attesterer, at det hamepfrø, der er omfattet af licensen, inden for en frist, som medlemsstaten skal fastsætte til under 12 måneder fra datoen for udstedelsen af licensen, har undergået en af følgende operationer:

- er bragt i en tilstand, der udelukker anvendelse til udsæd

- med henblik på foderbrug er blandet med andet frø end hampefrø, dog højst 15 % hampefrø i forhold til det samlede antal frø og undtagelsesvis i visse tilfælde højst 25 % hampefrø efter den godkendte importørs anmodning og begrundelse

- er genudført til et tredjeland.

Har en del af det hampefrø, der er omfattet af licensen, ikke undergået en af de i foregående afsnit omhandlede operationer inden for fristen på 12 måneder, kan medlemsstaten dog efter anmodning og begrundelse fra den godkendte importør forlænge fristen med en eller to perioder på seks måneder.

De i andet afsnit omhandlede attester udstedes af de erhvervsdrivende, der har foretaget de pågældende operationer, og skal mindst indeholde følgende oplysninger:

- den erhvervsdrivendes navn, fuldstændige adresse, medlemsstat og underskrift

- beskrivelse af den foretagne operation svarende til betingelserne i andet afsnit samt datoen for operationens udførelse

- den mængde hampefrø i kg, som operationen har omfattet.

3. På grundlag af en risikoanalyse foretager hver medlemsstat en kontrol af nøjagtigheden af attesterne for de i stk. 2, andet afsnit, omhandlede operationer, der er udført på dens område.

Den indførende medlemsstat sender i givet fald den berørte medlemsstat en kopi af de af de godkendte importører fremlagte attester for de operationer, der er foretaget på sidstnævnte medlemsstats område. I tilfælde af uregelmæssigheder, der afsløres i forbindelse med den i første afsnit omhandlede kontrol, underretter den pågældende medlemsstat myndighederne i den indførende medlemsstat herom.

4. Medlemsstaterne meddeler Kommissionen de foranstaltninger, der træffes i medfør af stk. 1 og 2.

Senest den 31. januar hvert år meddeler medlemsstaterne Kommissionen, hvilke sanktioner eller foranstaltninger de har iværksat som følge af uregelmæssigheder, der blev konstateret i det foregående produktionsår.

Medlemsstaterne sender Kommissionen navnene og adresserne på de myndigheder, der er ansvarlige for udstedelse af licenser og den i nærværende artikel fastsatte kontrol, hvorefter Kommissionen meddeler dem til de øvrige medlemsstater."

4) Artikel 19, stk. 3, affattes således: "Forordning (EØF) nr. 1523/71, (EØF) nr. 1164/89, (EØF) nr. 1784/93 og (EF) nr. 452/1999 anvendes fortsat i produktionsårene 1998/99, 1999/2000 og 2000/01."

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra produktionsåret 2001/02. Bestemmelserne i artikel 1, nr. 3, anvendes dog først fra den 1. november 2001, og de nationale kontrolforanstaltninger, der gælder pr. 30. juni 2001, finder anvendelse på de indførsler af hamp, der foretages indtil den 31. oktober 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. juni 2001.

På Kommissionens vegne

Franz Fischler

Medlem af Kommissionen

(1) EFT L 193 af 29.7.2000, s. 16.

(2) EFT L 35 af 6.2.2001, s. 18.

BILAG

>PIC FILE= "L_2001150DA.001902.EPS">

>PIC FILE= "L_2001150DA.002101.EPS">